El Consell Agrari posa en marxa un dispositiu de vigilància per a previndre incendis forestals en el terme municipal
12 d’agost 2021

![Imagen sin texto alternativo.](/media/elraa400/94-c_1ola.jpg)  
​  

El Consell Agrari de l'Ajuntament de Sagunt ha posat en marxa un dispositiu de vigilància de les zones muntanyenques del terme municipal com a mesura de prevenció davant possibles incendis forestals durant esta onada de calor. Agents de la Guàrdia Rural estan vigilant les zones de muntanya i a més a més s'han precintat els paellers de Sant Cristòfol.

  

La presidenta del Consell Agrari, Ana María Quesada, ha explicat que estes tasques de control s'estan duent a terme en zones estratègiques en les quals se situa part de l'equip de la Guàrdia Rural amb la finalitat de poder controlar la major part possible de l'ampli terme municipal. Amb l'activació d'este protocol, els efectius del Consell Agrari estan pendents de qualsevol directriu que puga arribar des de la Conselleria d'Agricultura o la Diputació Provincial de València i en col·laboració amb la Guàrdia Civil, la Policia Local, Bombers, Protecció Civil i altres forces i cossos de seguretat.

  

A més a més, la regidora demana **«la màxima col·laboració ciutadana»** i **«estar alerta»** en estos dies d'intensa calor per a tractar de **«controlar amb major facilitat qualsevol situació perillosa»**. Quesada ha sol·licitat que es vaja amb **«molt de compte»** i no es faça foc en l'exterior, tant en zones agrícoles com en les zones de muntanya. **«Hem de tindre moltíssima cura. Estem en alerta màxima. Ja estem veient el que està ocorrent en altres països mediterranis i no volem això per a la nostra terra»**, ha recordat.

  

La Conselleria d'Agricultura, Desenvolupament Rural, Emergència Climàtica i Transició Ecològica, a través de la Direcció General de Prevenció d'Incendis Forestals, ha llançat una alerta perquè s'adopten per part dels ajuntaments les mesures de prevenció necessàries i es faça una crida a la ciutadania perquè **«s'evite la realització d'activitats que puguen suposar un risc afegit»**.

  

En este sentit, la unitat tècnica de la Direcció General ha elaborat un informe en el qual adverteix de l'alt risc que es puguen generar incendis de gran magnitud a causa de nombrosos factors. Els pronòstics de l'Agència Estatal de Meteorologia (Aemet) indiquen que es donarà una situació atmosfèrica que combinarà el considerable augment de les temperatures amb una baixa humitat ambiental i el dessecament de la massa de vegetació arbustiva, unit a l'aparició de tempestes amb un important aparell elèctric que podrien suposar una font d'ignicions.

  

La massa d'aire càlid i sec procedent del nord d'Àfrica portarà una onada de calor que afectarà de manera ressenyable a la Comunitat Valenciana. A la província de València s'esperen temperatures màximes que superaran els 40° C i mínimes que oscil·laran entre els 20° i els 25° C, amb humitats mínimes molt baixes en àrees de l'interior per davall del 30% i fins i tot del 20% fins a dilluns i una inestabilitat atmosfèrica que comportarà la possibilitat de tempestes seques i elèctriques, de precipitació escassa, les vesprades de dimecres, dijous i divendres.

  

L'estudi de la Conselleria alerta que **«tot el combustible fi present en la muntanya fruit de les abundants precipitacions d'esta primavera ja està sec i disponible per a cremar, facilitant l'augment de les ignicions i la propagació d'estes»** i que, per tant, s'han d'extremar la vigilància i les precaucions perquè **«la prevenció d'incendis forestals és una labor de tots»**.

  

En esta línia, cal recordar que l'Ajuntament de Sagunt i la Diputació Provincial de València ja es van coordinar per a fer **[treballs de prevenció d'incendis](/es-va/Actualidad/Pagines/montaña-romeu-cortafuegos.aspx)** en diverses zones forestals del terme municipal.

  

**PREVENCIÓ DE COLPS DE CALOR ENTRE LA CIUTADANIA**

  

D'altra banda, l'Aemet també ha informat d'esta onada de calor mitjançant un avís especial. Segons indica l'agència, esta massa d'aire africà **«molt càlida»** s'ajuntarà amb **«la forta insolació pròpia d'estes dates»**, la qual cosa provocarà que les temperatures màximes i mínimes aconseguisquen valors excepcionalment alts, molt per damunt d'allò normal fins i tot per a esta època de l'any, tant de dia com de nit. Esta onada de calor, que es preveu que es perllongarà fins dilluns, vindrà acompanyada de pols en suspensió del desert del Sàhara.

  

L'alcalde de Sagunt i regidor de Medi Ambient, Darío Moreno, ha recordat que és important prendre consciència i que s'adopten les precaucions adequades enfront de possibles colps de calor, especialment quan es tracte de persones vulnerables, majors o infància. **«Estos fenòmens són cada vegada més freqüents, i això fa que hàgem d'incorporar a la nostra vida quotidiana este tipus de protocols»**, ha aconsellat.

  

**«S'acosten dies d'intensa calor i precisament per això és importantíssim que extremem les precaucions. Les onades de calor arriben a generar defuncions a causa d'eixos temuts colps de calor, així que, per favor, seguim les recomanacions de les autoritats sanitàries»**, demana el primer edil.

  

Entre estes recomanacions està hidratar-se bé, evitar exposicions al sol, sobretot si són excessives, especialment per a aquelles persones que facen esport o treballen a l'aire lliure, i actuar de manera responsable evitant les hores centrals del dia i buscant l'ombra quan no siga imprescindible posar-se al sol.

  

El Consistori s'ha unit recentment a les campanyes promogudes per la Generalitat Valenciana per a la **[prevenció de colps de calor](/es-va/Actualidad/Pagines/adhesion-campaña-prevencion-melanoma-generalitat-FVMP-verano-2021.aspx)** i del **[melanoma​](/es-va/Actualidad/Pagines/adhesion-campaña-prevencion-melanoma-generalitat-FVMP-verano-2021.aspx)****[​](/es-es/actualidad/Paginas/adhesion-campaña-prevencion-melanoma-generalitat-FVMP-verano-2021.aspx)**.

  

![Imagen sin texto alternativo.](/media/lschu04e/94-c_2ola.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-posa-en-marxa-un-dispositiu-de-vigilancia-per-a-previndre-incendis-forestals-en-el-terme-municipal/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-posa-en-marxa-un-dispositiu-de-vigilancia-per-a-previndre-incendis-forestals-en-el-terme-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-posa-en-marxa-un-dispositiu-de-vigilancia-per-a-previndre-incendis-forestals-en-el-terme-municipal/ "Linked In")
*   [](mailto:?body=https://aytosagunto.es/va/actualitat/el-consell-agrari-posa-en-marxa-un-dispositiu-de-vigilancia-per-a-previndre-incendis-forestals-en-el-terme-municipal/)